Hallgrim Kløve

Hallgrim Kløve (født 22. juni 1927 i Moss, død 25. januar 2010) var en norsk psykolog med cand. psychol.-eksamen fra Universitetet i Oslo i 1952.Minneord, Bergens Tidende, 31. januar 2010 Han var professor ved University of Wisconsin 1970 og fra 1971 professor i klinisk nevropsykologi ved Universitetet i Bergen og fra 1997 professor emeritus. Han var den første professor i klinisk nevropsykologi ved et norsk universitet. Han var dekan ved Det samfunnsvitenskapelige fakultet (UiB) ved Universitetet i Bergen fra 1976-1980 og dekan for det nyopprettede Psykologiske fakultet, samme sted fra 1980-1986. 

Han var en av grunnleggerne av moderne klinisk nevropsykologi internasjonalt og en ledende pioner i etableringen av klinisk nevropsykologi i Norge og de nordiske landene.

Hallgrim Kløve var president for den internasjonale nevropsykologiske foreningen (INS) 1987-1988. I 2008 ble han hedret av INS med utmerkelsen "Distinguished Lifelong Career Award". Han var en av stifterne av Norsk Nevropsykologisk Forening og ble foreningens første leder. Han ble utnevnt til æresmedlem i Norsk Nevropsykologisk Forening i 2000. Han var også æresmedlem i den svenske nevropsykologiske foreningen. Hallgrim Kløve gjorde en stor innsats for psykologprofesjonens utvikling i Norge og ble hedret med æresmedlemskap i Norsk Psykologforening i 1995.

 Referanser 

Kategori:Norske psykologer
Kategori:Personer fra Moss kommune
Kategori:Professorer ved Universitetet i Bergen
Kategori:Nevropsykologi